ख’टटै’र लेटदे गै रमन सोच्चन लगा जे कल्ल नुहाड़े दफ्तर नेईं जाने पर दीपा घाबरी दी होनी तां गै परची लिखियै पुच्छेआ हा ‘सब ठीक ते है नां?’ ‘में उसी सनाइयै जाना चाहिदा हा’। दीपा दे बारे च सोचदा गै रमन सेइया पर घैंटे मगरा गै त्राहियै उट्ठी बैठा। उसी पर्स चुक्कियै जंदी दुआस दीपा लब्भी। खरै ओह् दीपा बारै सोचदा सुत्ता हा तां गै नुहाड़ा सुखनां आया लभदा ऐ। उन फ्ही अक्खीं मीटी ओड़ियां। अजें नींदर कच्ची गै ही जे उसी फ्ही दीपा लब्भी। उन्न गलाया हा, ‘अच्छा, अऊं चली--’। रमन घाबरियै उट्ठी बैठा ‘पैह्लें ते इ’यां कदें नीं होआ’ उन्न बचारेआ पर फ्ही सोच्चन लगा जे खरै हस्पताल सुत्ती दी दीपा नुहाड़े गै बारे च सोच्चा दी ऐ, तां गै उसी परती-परतियै लब्भा दी ऐ। जि’यां-जि’यां उं’दे हिरखै दी मैंह्दी रंग चाढ़दी जाग ऊ’आं-ऊ’आं इस चाल्ली दे सुखने बधने न। एह् ते हिरखै दी तंद निग्गर होने दियां नशानियां न। रमन मुस्कराई पेआ ते पासा परतियै सेई रेहा।